༈ མི་ཕམ་འཇམ་དཔལ་རྡོ་རྗེ་ལ་བསྟོད་པ་མིའམ་ཅི་མོའི་གླུ་དབྱངས། རྒྱལ་ཀུན་ཐུགས་རྗེའི་གསང་བ་གསུམ་གྱི་མཛོད། །མ་ལུས་འགྲོ་བའི་ལྕིད་དུ་ཉེར་ཕབ་ཅིང་། །ཟླ་མེད་ཐུབ་པའི་བསྟན་འཛིན་དུ་གྲུབ་པའི། །བླ་མེད་བླ་མ་ཁྱོད་ལ་གསོལ་བ་འདེབས། །དུས་གསུམ་རྒྱལ་བའི་གསུང་གི་གཞོམ་མེད་སྒྲ། །དབྱངས་སུ་གྲུབ་པས་ཆོས་ཕུང་བརྒྱད་ཁྲིའི་སྒོ། །སྟོན་པར་བསྐུལ་དང་སྡོམ་པའི་དཔའ་བོ་ཆེ། །གསང་འཛིན་སྒྱུ་འཕྲུལ་མགོན་ལ༴ ཕུང་ཁམས་སྐྱེ་མཆེད་ཆོས་རྣམས་སྒྲིབ་བྲལ་དུ། །ཟ་བྱེད་གཏུམ་མོའི་མེ་ཆེན་ཕོ་ཉ་ཡི། །བདེ་བ་ཆེན་པོའི་ཡེ་ཤེས་སྤྱན་འདྲེན་པའི། །མཆོག་གི་སྒྲུབ་བརྒྱུད་རྗེས་འཇུག༴ དཔལ་ལྡན་སྤྲིན་སྒྲའི་བསྟན་པའི་རྔ་བོ་ཆེ། །ཀུན་གསལ་བུ་མོའི་ཕྱོགས་སུ་རབ་བསྒྲགས་པས། །ཡིད་སྲུབ་སྡེར་བཅས་ཁེངས་པ་ཡོངས་བཏུལ་ནས། །གདུལ་བྱའི་ཞིང་དུ་སྨིན་མཛད་མགོན་པོ་ཆེ། །མཐུ་ཆེན་དཔའ་བོར་སྙིང་ནས་གསོལ་བ་འདེབས། །ཟབ་གསང་གསུང་གི་བདུད་རྩིས་འགྲོ་ཚོགས་ཚིམ། །ཁྱོད་ཞབས་སྐྱེ་ཀུན་འབྲལ་མེད་གཙུག་ཏུ་འཆིང་། །རང་དོན་མངོན་གྱུར་གཞན་དོན་མཐར་ཕྱིན་ཤོག ། ཅེས་པ་འདི་བཞིན་དམ་པའི་ཆོས་ཀྱི་བདུད་རྩིས་ཐུགས་རྒྱུད་གང་བར་བྱས་པའི་སློབ་མའི་ཐུ་བོ་ཁམས་སྤྲུལ་རིམ་པར་བྱོན་པའི་ལྔ་པ་སྒྲུབ་བརྒྱུད་ཉི་མའི་བཞེད་པ་བཞིན་རྡོ་རྗེ་འཛིན་པས་བྲིས།།